L'Ajuntament de Sagunt aprova i publica l'oferta del programa d'Esport en Edat Escolar per al curs 2021/2022
12 d’agost 2021

El Departament d'Activitat Física, Salut i Esports de l'Ajuntament de Sagunt ha fet pública l'oferta esportiva del programa d'Esport en Edat Escolar per al curs 2021/2022. La Junta de Govern Local ha aprovat l'assignació provisional de mòduls de grup i de coordinació d'este programa. En conseqüència, ha publicat la relació de l'oferta esportiva, que en esta ocasió compta amb 15 disciplines esportives en cinc categories d'edat que van des dels 6 fins als 15 anys.

  

La inscripció i el pagament de la taxa es formalitzaran del 6 al 20 de setembre, a través d'este [enllaç](https://aytosagunto.apuntate.online/pio/). També es poden trobar les condicions de matriculació estipulades així com l'oferta completa d'esports, mòduls, categories i grups disponibles en este altre [enllaç​](/es-es/ayuntamiento/servicios/Deportes/Paginas/consulta-plazas-iniciacion-deportiva.aspx).

  

L'alcalde de Sagunt, Darío Moreno, ha afirmat que la promoció de l'esport entre la infància i els més jóvens és una prioritat de l'Equip de Govern: «**Amb aquest programa pretenem que tots els xiquets i xiquetes de la nostra ciutat puguen trobar una activitat esportiva que els motive, que els permeta participar en el món de l'esport, la qual cosa té el seu component de salut, però que també, a més, implica educació en valors. Així que, continuem apostant per aquesta via com una via per a formar les noves generacions i també per a incrementar la qualitat de vida de la nostra ciutat**».

  

Els i les escolars podran inscriure's en atletisme, gimnàstica rítmica, aeròbica o estètica, voleibol, escacs, bàsquet, judo, handbol, lluita, lluita/grappling, tenis, multiactivitat, futbol sala i triatló; en categories que van des de prebenjamins fins a cadets, passant per benjamins, alevins i infantils i esport adaptat.

  

Aquells grups o mòduls que aconseguisquen el ràtio mínim de participants exigit –fixat, per norma general, entre huit i 16 escolars, fora de les excepcions previstes d'acord amb criteris tècnico-esportius– s'activaran segons l'ordre de prelació obtingut sobre la base de l'informe de compliment dels requisits i la prevaloració de les sol·licituds presentades en el seu moment per part de les entitats que han concorregut a la present convocatòria per a obtindre la condició de beneficiàries de les subvencions del programa. D'igual manera, en cas que les inscripcions excedisquen el màxim d'alumnes en un determinat mòdul, grup o activitat, hi haurà la possibilitat de desdoblar-los, sempre que existisca disponibilitat pressupostària i d'instal·lacions. Aquells que no arriben a la quantitat de gent exigida, per contra, es desestimaran.

  

El Consistori ha destinat un pressupost de 270.000 euros per a fomentar l'esport escolar, iniciar l'alumnat en les diverses disciplines esportives i tractar d'impedir que hi haja xiquets, xiquetes o adolescents de la ciutat que pogueren quedar exclosos per motius econòmics de les activitats extraescolars esportives. Del muntant total dedicat a estes subvencions, 95.000 euros corresponen al pressupost del present any 2021 mentre que els restants 175.000 corren amb càrrec al de l'exercici vinent, del pròxim 2022.

  

Les persones o representants d'entitats que desitgen conéixer quines han sigut les entitats provisionalment beneficiàries així com els mòduls, grups i esports que han sigut assignats poden consultar la resolució de la Junta de Govern Local a través de la [Seu Electrònica de l'Ajuntament de Sagunt](https://sede.sagunto.es/es-es/Paginas/Sede-Electronica.aspx), secció ‘[Subvencions](https://sede.sagunto.es/es-es/Paginas/subvenciones.aspx)’, i en el [Tauler d'Anuncis](https://sagunt.sedipualba.es/tablondeanuncios/default.aspx) d'esta.

  

  

![Imagen sin texto alternativo.](/media/30zlifgh/94-logo_prin_azul.png)  
  
  

  

​​

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-aprova-i-publica-l-oferta-del-programa-d-esport-en-edat-escolar-per-al-curs-2021-2022/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-aprova-i-publica-l-oferta-del-programa-d-esport-en-edat-escolar-per-al-curs-2021-2022/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-aprova-i-publica-l-oferta-del-programa-d-esport-en-edat-escolar-per-al-curs-2021-2022/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-aprova-i-publica-l-oferta-del-programa-d-esport-en-edat-escolar-per-al-curs-2021-2022/)